21/06/2010 | Administración LocalMunicipal
Oleiros
Secretaría Xeral
Anuncio polo que se publica o texto íntegro do Regulamento de medidas contra a exclusión social do Concello de Oleiros

ANUNCIO Transcorrido o plazo de exposición pública durante 30 días hábiles do REGULAMENTO DE MEDIDAS CONTRA A EXCLUSIÓN SOCIAL DO CONCELLO DE OLEIROS (A CORUÑA), aprobado inicialmente polo Pleno municipal de data 25 de marzo do 2010, publicado no BOP n.º 67 de data 13 de abril do 2010, presentaronse alegacións que foron resoltas polo Concello Pleno na súa sesión de 3 de xuño do 2010, onde se aprobou definitivamente dito regulamento. Polo que, de conformidade co artigo 70.2 da Lei 7/85 procédese á publicación do seu texto íntegro no Boletín Oficial da Provincia para a súa entrada en vigor: “…REGULAMENTO DE MEDIDAS CONTRA A EXCLUSIÓN SOCIAL EXPOSICIÓN DE MOTIVOS Os servizos sociais comunitarios teñen como unha das súas misións principais proporcionar atención e apoio a aquelas persoas ou familias que atravesan de forma circunstancial e temporal dificultades para a cobertura das súas necesidades básicas. Con carácter complementario a outro tipo de axudas e prestacións que poidan existir no sistema de servizos sociais ou noutros sistemas, desde os Servizos Sociais do Concello de Oleiros viuse a necesidade de articular unha serie de recursos que complementaran aos das outras administracións. A proximidade da Administración local coa cidadanía obriga aos servizos sociais comunitarios a tentar dar unha resposta o mais rápida e eficaz posible para resolver estas situacións carenciais que normalmente é necesario cubrir de forma urxente. Con ese fin, desde 1989, establécense como recurso formal do Departamento de Servizos Sociais do Concello de Oleiros as axudas económicas de emerxencia social e os bonos de alimentos e farmacia. Posteriormente, no ano 1998, apróbase o regulamento municipal de medidas contra a exclusión social. O dito regulamento, co fin de adaptalo ás novas situacións e á realidade social, sofre distintas modificacións en abril de 2004 e xuño de 2005. A día de hoxe, tras estas pequenas reformas e ante a necesidade de realizar unha nova adaptación do articulado ao contexto socioeconómico actual, valórase conveniente redactar un novo regulamento que derrogue os anteriores textos. Os novos colectivos obxecto de exclusión social, o fenómeno da inmigración, os profundos cambios sufridos nos últimos anos no mundo laboral, as novas formas de convivencia, as dificultades no acceso á vivenda., son feitos que afectan á poboación moi significativamente e producen unha maior vulnerabilidade aos cambios económicos en determinados colectivos. O contido destas axudas, os requisitos de acceso, as documentacións xustificativas das situacións de precariedade e incluso na forma de xestionalas, precisan de cambios e transformacións que permitan unha maior axilidade na súa tramitación e resolución, co fin de dar unha resposta máis áxil e efectiva á persoa solicitante das ditas axudas. Por outra banda, no marco lexislativo xeral e no específico dos servizos sociais existen numerosas referencias que confiren aos concellos a potestade para establecer e regular este tipo de recursos. As principais referencias neste sentido podemos atopalas na: ● Lei 7/85, do 2 de abril, reguladoras das bases do réxime local, artigo 25.2. K: “O municipio exercerá, en todo caso, competencias nos termos da lexislación do Estado e das comunidades autónomas, nas seguintes materias:. k) Prestación dos servizos sociais e de promoción e reinserción social” ● Lei 13/2008, do 3 de decembro, de servizos sociais de Galicia: ■ Artigo 9: “Os servizos sociais comunitarios teñen un carácter local e constitúen a canle normal de acceso ao sistema de servizos sociais.” ■ Artigo 60.1. b) Competencias dos concellos: “A creación, xestión e o mantemento dos servizos sociais comunitarios específicos.” TÍTULO PRELIMINAR Artigo 1. O presente regulamento ten como obxecto o desenvolvemento dun conxunto de prestacións dirixidas a paliar situacións carenciais graves que afecten ás necesidades básicas das persoas no Concello de Oleiros. Artigo 2. As axudas que configuran as medidas contra a exclusión social son: a) Prestacións de emerxencia social. b) Bonos de alimentos. c) Bonos de farmacia. d) Prestacións de apoio á escolarización. e) Redución nos prezos públicos de actividades municipais. f) Campaña de Nadal. Artigo 3. As medidas contra a exclusión social están dirixidas a todas aquelas persoas ou unidades familiares que se atopen nunha situación de precariedade económica tal que lles dificulte ou imposibilite a cobertura dalgunha das súas necesidades básicas que compre cubrir de forma urxente. Considerarase unidade de convivencia a todas aquelas persoas que convivan nun mesmo domicilio. Non poderán ser beneficiarios da mesma prestación dúas persoas da mesma unidade de convivencia. Serán unidades de convivencia independentes aínda que vivan no mesmo domicilio ós casos seguintes: – Cando nunha unidade existan persoas con menores a cargo. – A constituída por persoas, con ou sen fillos, que se atopen en proceso ou situación de nulidade, divorcio ou separación legal, ou de cese acreditado de relación análoga á conxugal, ou cuxo cese acreditado da relación análoga á conxugal, ou cuxo previo vínculo matrimonial ou relación de convivencia se extinguira por falacemento. – Aquelas persoas que vivan no mesmo domicilio sempre e cando no teñan ningún vínculo de parentesco. – Aquela unidade de convivencia independente que por causa de forza maior, accidente ou desafiuzamento se vexa obrigada a residir con outra – Excepcionalmente, aqueles outros casos nos que exista unha recomendación dos servizos sociais para recoñecelas como tal. Artigo 4. Os requisitos xerais para ter dereito as ditas axudas son os seguintes: a) Ter residencia efectiva e estar de alta no Padrón Municipal do Concello de Oleiros cunha antiguidade mínima de catro meses, coas seguintes excepcións: – As víctimas de violencia doméstica que cambian o seu domicilio por motivos de seguridade. – As persoas emigrantes galegas que proveñan do concello e fixen a súa residencia no mesmo. Asemade, aquelas persoas que, residindo noutros concellos volvan a fixar a súa residencia en Oleiros. – Persoas en situacións de necesidade extrema sobrevida que, de maneira repentina e imprevista, se produza tras o empadroamento no concello. Extranxeiros refuxiados ou con solicitude de asilo en trámite, así como aos que teñan autorizada a súa estancia por razóns humanitarias, sempre que en todos os casos cumpran o resto dos requisitos para solicitar esta axuda. b) Acreditar a situación de necesidade e colaborar á hora de proporcionar a información e a documentación necesaria para poder valorala. c) Non superar a suma de ingresos de todos os membros da unidade familiar o límite establecido para cada unha das axudas. Da suma de todos estes ingresos se poderá descontar ata un máximo de 400 € en concepto de gastos ocasionados polo aluguer ou pago da hipoteca da vivenda habitual. d) Non ter débedas na Facenda local. e) Presentar a solicitude no modelo normalizado e na forma que se establece no presente regulamento. Artigo 5. A documentación que hai que presentar, xunto coa solicitude, con carácter xeral en todas as axudas é a seguinte: a) Fotocopia do documento de identidade, permiso de residencia ou pasaporte (no caso de non ter ningún dos dous primeiros) de todos os membros da unidade familiar. b) Fotocopia do libro de familia ou documento análogo no suposto de non telo (acta ou partida de nacemento). c) Xustificación da situación económica de todos os maiores de 18 anos da unidade familiar: – Se está en situación de desemprego (fotocopia da tarxeta de demanda de emprego e certificado do Instituto Nacional de Empleo no que se recolla se percibe ou non prestación ou subsidio por desemprego). Se realiza algunha actividade laboral sen asegurar deberá achegar unha declaración responsable dos ingresos que ten mensuais pola dita actividade. Se estivo en activo nos seis últimos meses deberá presentar as nóminas xustificativas dos ingresos percibidos pola súa actividade laboral nese período. – Se está en activo (copia das seis últimas nóminas). – No suposto de que pola súa situación administrativa algunha persoa non poida presentar ningún destes documentos deberá achegar unha declaración xurada no que indique se realiza algunha actividade ou non e cales son os seus ingresos. d) Copia do contrato de aluguer ou o último recibo do IBI, así como o último xustificante do pago, do aluguer ou da hipoteca, de ser o caso. e) Calquera outra documentación que se valore necesaria para poder valorar a situación de necesidade por parte do persoal técnico do Departamento de Servizos Sociais, como por exemplo a declaración do IRPF, extracto das contas bancarias. f) Volante de convivencia (achegarao de oficio ao Concello de Oleiros). Artigo 6. Á tramitación e resolución xeral das ditas axudas seguirá o seguinte procedemento: a) Presentación da solicitude no Rexistro Xeral do Concello de Oleiros, no modelo normalizado que exista no Departamento de Servizos Sociais xunto coa documentación recollida no presente regulamento. b) Revisión da solicitude e da documentación por parte do persoal técnico do Departamento de Servizos Sociais. No suposto de que a documentación estivese incompleta, requiriráselle á persoa solicitante polo medio máis axeitado para poder resolver no prazo de 20 días a solicitude. c) De ser necesario, realizarase visita domiciliaria por parte do persoal técnico do Departamento de Servizos Sociais para valorar in situ a situación de necesidade. d) Elaboración dun informe social no que se recollan as circunstancias sociofamiliares e económicas da unidade familiar, así como os datos da vivenda, a situación de necesidade e calquera outro dato que se considere de interese. Finalmente deberá tamén recoller unha valoración profesional e a proposta de resolución. e) Resolución ditada polo/a concelleiro/a competente. No suposto de ditarse unha resolución negativa deberá recollerse o motivo de denegación. Artigo 7. O falseamento, ocultación ou terxiversación de datos relacionados ao expediente de solicitude dará lugar á denegación ou anulación da prestación que se estea a tramitar ou que se lle concedera. Artigo 8. A concesión das prestacións recollidas no presente regulamento está suxeita á existencia de orzamento na contas xerais do Concello de Oleiros. Artigo 9. Garántase a confidencialidade dos datos obtidos na tramitación dos expedientes de conformidade coa lexislación vixente. Artigo 10. Para os efectos da tramitación das axudas contra a exclusión social do Concello de Oleiros considérase como unidade de convivencia a todas aquelas persoas que convivan nun mesmo domicilio. A valoración dos técnicos do Departamento de Servizos Sociais do Concello de Oleiros consideraranse como unidades de convivencia independentes, as definidas como tales no artigo 3. En todo caso deberá estar acreditada a situación económica de todas as persoas, aínda que non se teña en conta para a determinación dos ingresos dispoñibles por parte da unidade de convivencia beneficiaria. TÍTULO PRIMEIRO: DAS PRESTACIÓNS DE EMERXENCIA SOCIAL Artigo 11. As prestacións de emerxencia social, son prestacións económicas non periódicas de carácter extraordinario e de pagamento único, cun carácter finalista, dirixidas a paliar situacións carenciais graves e urxentes relacionadas coa cobertura de necesidades básicas que non é posible resolver mediante a tramitación doutras axudas ou prestacións. En relación con estas prestacións enténdense por necesidades básicas: – As relacionadas coa vivenda (alugueiro ou hipoteca, equipamento ou mobiliario básico, garantir a salubridade, débedas de subministracións.). – As de alimentación ou vestido. – Os desprazamentos encamiñados á súa reinserción social ou laboral. – Procurar aloxamento e manutención con carácter temporal. – Calquera outra situación que, a valoración do persoal técnico do Departamento de Servizos Sociais, se considere que encaixa no obxecto destas prestacións e se valoran necesarias para apoiar unha intervención social realizada coa persoa ou unidade familiar beneficiaria. Son compatibles con calquera outra prestación, axuda ou pensión pública da que sexan titulares ou puideran ser beneficiarios. Artigo 12. O importe máximo das axudas será de 400 €. Artigo 13. Ademais dos requisitos xerais deberanse cumprir os seguintes requisitos específicos: – Non ser beneficiario, ningún membro da unidade familiar, doutra prestación de emerxencia social municipal no ano natural en curso. Excepcionalmente poderase conceder máis dunha, no mesmo ano sempre, e cando non sexa polo mesmo concepto e concorran circunstancias excepcionais a xuízo do persoal técnico do Departamento de Servizos Sociais. – Non superar o límite de ingresos mensual establecido para estas axudas, unha vez descontados os gastos polo aluguer ou o pagamento da hipoteca da vivenda habitual nun máximo de 400 €. Artigo 14. O límite de ingresos mensual será o mesmo que o utilizado para as axudas de emerxencia social da Xunta de Galicia, recollido na Lei 9/91, do 2 de outubro, de medidas básicas para a inserción social e no Decreto 375/91, do 24 de outubro, que desenvolve a Lei 9/91 no relativo ás axudas para situacións de emerxencia social, nos supostos que deben cumprir para ter dereito ao 100% da axuda. Ver anexo 1. Computarán como ingresos da unidade familiar todos aqueles ingresos netos que existan na unidade familiar en concepto de rendas, retribucións, pensións, prestacións. agás aqueles que teñan un carácter finalista dirixidos á formación e a prestación familiar por fillo menor de 18 anos a cargo da Seguridade Social. Artigo 15. O pagamento destas prestacións farase desde a Intervención Municipal mediante cheques nominativos ou ingreso en conta bancaria dalgún membro da unidade de convivencia, nun prazo máximo de 20 días, desde que se dite a resolución de concesión. Sempre que sexa posible, a persoa beneficiaria, deberá presentar con posterioridade o xustificante conforme a prestación de emerxencia social foi utilizada para o fin que se concedeu. TÍTULO SEGUNDO: DOS BONOS DE ALIMENTOS Artigo 16. Os bonos de alimentos son unha prestación en especie na que as persoas beneficiarias reciben un lote de alimentos, destinados a cubrir as necesidades básicas de alimentación naquelas familias que, pola súa precaria situación económica, teñan especiais dificultades en garantilas. Os bonos entregaranse cada 15 días segundo o reparto asignado polo técnico de Servizos Sociais, de acordo cunha distribución racional das necesidades alimenticias das familias. O contido de cada un dos distintos bonos será pechado e o seu contido se recolle nos anexos do presente regulamento. Artigo 17. Os bonos de alimentos clasificaranse nas modalidades que a continuación se relacionan, dependendo do número de persoas que integran a unidade familiar: a) Bono A: dirixidos a aquelas unidades familiares de máis de tres membros. b) Bono B: dirixidos a aquelas unidades familiares de tres ou menos membros. c) Bono lactantes: dirixidos a aquelas unidades familiares que teñan menores ao seu cargo con idades comprendidas entre 0 e 3 anos ou ben menores que pola súa enfermidade precisen dalgún dos produtos que contén o dito bono. Artigo 18. Os bonos A e B poderán ser acumulativos aos de lactantes cando na unidade de convivencia existan menores con idades entre os 0 e 3 anos. Porén, estes menores non computarán no número de membros da unidade familiar cando se compatibilicen ambos bonos. Artigo 19. Ademais dos requisitos xerais deberanse cumprir os seguintes requisitos específicos: – Seguir as indicacións dadas desde o Departamento de Servizos Sociais para beneficiarse mensualmente dos bonos, de acordo ao procedemento establecido para acceder á dita prestación. – Non superar o límite de ingresos mensual establecido para esta axudas, unha vez descontados os gastos polo aluguer ou o pagamento da hipoteca da vivenda habitual nun máximo de 400 €. Artigo 20. Para ter dereito a esta axuda a renda per cápita mensual da unidade familiar non poderá superar os 100 € mensuais. Computarán como ingresos da unidade familiar todos aqueles ingresos netos que existan na unidade familiar en concepto de rendas, retribucións, pensións, prestacións., agás aqueles que teñan un carácter extraordinario e puntual e a prestación familiar por fillo menor de 18 anos a cargo da Seguridade Social. Artigo 21. Inicialmente a concesión dos bonos de alimentos A e B será por un período de tres meses, podendo prorrogarse por outros tres meses máis naqueles casos nos que persista a situación de necesidade e así se valore necesario por parte do persoal técnico do Departamento de Servizos Sociais. Unha vez esgotado o período máximo de concesión non poderán ser beneficiarios de novo ata pasado un período mínimo de 6 meses. Os bonos de lactantes poderán prolongarse ata que o/a menor ou menores que motivan a concesión deste bono cumpran os tres anos de idade. Non obstante, trimestralmente, procederase de oficio a revisar as causas que deron lugar á concesión. As persoas beneficiarias dos bonos de alimentos teñen a obriga de comunicar calquera cambio que se produza na súa situación socioeconómica para os efectos de ser valorada polo persoal técnico do Departamento de Servizos Sociais e poder determinar así, se seguen a reunir os requisitos necesarios para ser beneficiarios desta prestación. A duración máxima dos bonos A e B poderase prorrogar excepcionalmente, en casos moi puntuais e debidamente acreditados e xustificados, tanto documental como tecnicamente, cando concorran circunstancias de especial desprotección. TÍTULO TERCEIRO: DOS BONOS DE FARMACIA Artigo 22. A prestación de bonos de farmacia consiste na subvención por parte do Concello de Oleiros do importe que lle corresponde asumir, á persoa solicitante, no custo das medicacións que, pautadas polo seu médico de cabeceira ou especialista, precisa en tratamentos médicos continuos de enfermidades crónicas. Unicamente concederase esta prestación naqueles supostos nos que o custo das medicacións que precisa a persoa solicitante non os pode asumir por atoparse nunha precaria situación económica e non ter outro medio de obtelas gratuitamente. Artigo 23. O contido dos bonos será única e exclusivamente daquelas medicacións nas que exista unha receita por parte dun médico do sistema público de saúde. Naquelas casos que se trate de medicacións non cubertas polo sistema sanitario público deberá achegarse un informe médico no que se prescriba a dita medicación e o motivo polo que se prescribe. Sempre que sexa posible proporcionaranse medicamentos xenéricos. Os datos da receita ou os do informe médico deberán corresponderse cos da persoa beneficiaria da prestación de bonos de farmacia. Non se inclúen nos bonos da farmacia as vacinas infantís, os produtos de beleza e estética, os complexos vitamínicos., agás que as enfermidades e diagnósticos da persoa beneficiaria así o xustifiquen. Artigo 24. Ademais dos requisitos xerais deberanse cumprir os seguintes requisitos específicos: – Seguir as indicacións dadas desde o Departamento de Servizos Sociais para beneficiarse dos bonos de farmacia, de acordo ao procedemento establecido para acceder á dita prestación. – Non superar o límite de ingresos mensual establecido para esta axudas, unha vez descontados os gastos polo aluguer ou o pagamento da hipoteca da vivenda habitual nun máximo de 400 €. Artigo 25. Para ter dereito a esta axuda a renda per cápita mensual da unidade familiar non poderá superar os 100 € mensuais. Computarán como ingresos da unidade familiar todos aqueles ingresos netos que existan na unidade familiar en concepto de rendas, retribucións, pensións, prestacións. agás aqueles que teñan un carácter extraordinario e puntual e a prestación familiar por fillo menor de 18 anos a cargo da Seguridade Social. Artigo 26. Só terá dereito á prestación de bonos de farmacia a persoa solicitante. Naqueles supostos nos que exista máis dunha persoa beneficiaria na unidade familiar deberán recollerse, na resolución de concesión, as persoas beneficiarias. A duración da prestación de bonos de farmacia será mentres persistan as causas que deron lugar á concesión e á situación de precariedade. TÍTULO CUARTO: DA PRESTACIÓN DE APOIO Á ESCOLARIZACIÓN Artigo 27. As prestacións de apoio á escolarización, son axudas económicas non periódicas de pagamento único e cun carácter finalista, co fin de axudar a cubrir os gastos extraordinarios que supón nunha familia o inicio do curso escolar. Para o efecto de xustificar o pagamento desta prestación aceptaranse facturas polos seguintes conceptos: – Material escolar (mochilas, cadernos, bolígrafos, lapis.). – Roupa e calzado para os menores. – Pagamentos extraordinarios relacionados coa escolarización. Artigo 28. Serán beneficiarias aquelas unidades familiares coa renda per cápita mas baixa, ata esgotar o orzamento previsto, unha vez calculados os seus ingresos de acordo coa documentación requirida. Artigo 29. Ademais dos requisitos xerais deberanse cumprir os seguintes requisitos específicos: – Os menores deberán estar escolarizados nun centro público ou concertado do Concello de Oleiros. Poderase eximir deste requisito cando se considere que está xustificada a escolarización nun centro de fóra do termo municipal por parte do persoal técnico do Departamento de Servizos Sociais. – Os menores deberán convivir cos seus pais, titores legais ou acolledores. Nos supostos de separación dos pais poderá solicitar esta prestación o proxenitor que teña a garda e custodia do/s menor/es e convida efectivamente con el/es. Artigo 30. Para o cálculo da renda per cápita anual computaranse como ingresos da unidade familiar todos aqueles ingresos netos que existan na unidade familiar en concepto de rendas, retribucións, pensións, prestacións., agás aqueles que teñan un carácter extraordinario e puntual e a prestación familiar por fillo menor de 18 anos a cargo da Seguridade Social. Artigo 31. A contía da prestación de apoio á escolarización será de 75 € por cada menor entre 0 e 16 anos de idade escolarizado. Artigo 32. O procedemento para a concesión desta prestación será o seguinte: – Convocatoria pública ditada por resolución da concelleira delgada de Benestar Social que será publicada no Boletín Oficial da Provincia. Nesta convocatoria establecerase un límite de ingresos da unidade de convivencia para ter a posibilidade de solicitar as ditas axudas. Esta convocatoria realizarase a finais do curso escolar anterior ao que se van conceder as axudas. – Presentación das solicitudes no prazo establecido na convocatoria, xunto coa documentación necesaria para poder determinar a renda per cápita da unidade familiar, tal e como se recolle no artigo 5 do presente regulamento, e os xustificantes de escolarización dos menores. – No suposto de faltar algunha documentación requiriráselle por escrito para que no prazo de dez días, desde a súa recepción, achegue a documentación necesaria para completar a solicitude. – Calcularase a renda per cápita daquelas unidades familiares que acheguen a documentación completa no prazo establecido e elaborarase unha listaxe de menor a maior de todas elas. – Ditarase unha orde de resolución de concesión das ditas prestacións por parte do/a concelleiro/a competente na que se recollan todos/as os/as menores con dereito á dita prestación en función da renda per cápita ata esgotar o orzamento previsto para ese ano. – O pagamento destas prestacións farase desde a Intervención Municipal mediante cheques nominativos a nome do/a proxenitor/a solicitante, no prazo máximo de 20 días desde que se dite a resolución de concesión. – No prazo dun mes desde que a persoa beneficiaria recolle o cheque, deberá achegar unha factura xustificativa conforme a prestación de apoio á escolarización foi utilizada para os fins que se concedeu. Naqueles supostos nos que non se achegue esta documentación xustificativa iniciarase un procedemento de devolución e restrinxiráselle o acceso a estas prestacións ata que reintegre a contía non xustificada debidamente. TÍTULO QUINTO: REDUCIÓN NOS PREZOS PÚBLICOS DE ACTIVIDADES MUNICIPAIS Artigo 33. Nalgunhas das actividades municipais organizadas polo Concello de Oleiros ou polo Organismo Autónomo de Cultura está prevista unha redución no prezo público para aquelas familias que presenten un informe do Departamento de Servizos Sociais. Co fin de obxectivar que unidades familiares poderán ser obxecto desa redución establécese que só se elaborará o correspondente informe para aquelas unidades familiares que se atopen nalgunha destas dúas situacións: – Unidades familiares coas que se estea a intervir desde o Departamento de Servizos Sociais de forma activa no momento da elaboración do informe e que se valore, por parte do persoal técnico do Departamento de Servizos Sociais, que pola súa situación económica ou familiar sexa necesaria a dita bonificación para acceder á actividade municipal. – Aquelas unidades familiares que sen estarse a traballar con elas desde o Departamento de Servizos Sociais se atopen nunha situación económica igual á necesaria para acceder a unha prestación de emerxencia social municipal. Neste suposto o informe elaborarase por parte do/a traballador/a social tras presentar á persoa interesada a solicitude por escrito, xunto coa documentación necesaria para poder valorar a precariedade económica. TÍTULO SEXTO: CAMPAÑA DE NADAL 1. Artigo 34. “Co fin de que, os/as nenos/as das familias máis desfavorecidas do Concello, sen apoios de familia extensa, teñan un agasallo polo Nadal, dende o Departamento de Servizos Sociais se lles mercan uns agasallos personalizados e adaptados aos gustos, intereses e necesidades de cada un deles. Os ditos agasallos poderán ser xoguetes, libros, música, roupa. Os xoguetes terán un prioritariamente un carácter educativo. Tamén poderase contemplar de forma extraordinaria como beneficiarias dos ditos agasallos aquelas mulleres e homes soas/sos, con cargas familiares e nunha situación de vulnerabilidade e de soedade, na que o dito agasallo teña un efecto terapeútico e revitalizador do seu estado anímico e emocional. As familias beneficiarias serán aquelas coas que se esté a traballar de forma directa e habitual con elas dende o Departamento de Benestar Social, principalmente dende o Programa de Intervención Familiar, e que se atopen nunha precaria situación económica, de acordo ao recollido no presente regulamento para ser beneficiarios das axudas de emerxencia social municipal”. Disposición derrogatoria. O presente regulamento derroga e substitúe o anterior regulamento de medidas contra a exclusión social do Concello de Oleiros e as súas posteriores modificacións. Disposición final. Este regulamento entrará en vigor ao día seguinte da súa publicación no BOP. Agás no que se refiren aos anexos 1, 2 e 3 referente ao contido dos bonos de alimentos, xa que haberá que agardar a que leve a cabo un novo procedemento de contratación cando finalice a que se está nestes momentos adxudicada. ANEXO 1: BONO DE ALIMENTOS TIPO A ■ 18 l de leite ■ 16 iogures (a metade de sabores e a metade naturais) ■ 1 envase de margarina (como mínimo de 500 g) ■ 1 bote de cacao soluble en po (como mínimo de 750 g) ■ 2 paquetes de galletas (como mínimo de 800 g cada un) ■ 1 paquete de cereais de millo para o almorzo (como mínimo de 350 g) ■ 1 kg de fariña ■ 2 kg de azucre ■ 1 l de aceite de oliva ■ 2 l de aceite de xirasol ■ 3 ducias de ovos ■ 2 kg de laranxas ■ 2 kg de mazás ■ 2 kg de plátanos ■ 1 lata de melocotón en caldo de azucre (como mínimo de 450 g de peso neto) ■ 1 lata de piña en toros (como mínimo de 450 g de peso neto) ■ 1 kg de cenorias ■ 2 kg de cebolas ■ 2 kg de tomates ■ 3 latas de tomate natural triturado (como mínimo de 750 g de peso neto) ■ 6 kg de patacas ■ 1 kg de garavanzos ■ 1 kg de fabas ■ 1 kg de lentellas ■ 2 kg de arroz ■ 2 kg de macarróns ■ 2 kg de espaguetes ■ 1 kg de fideos ■ 1 paquete de 3 latas pequenas de chícharos (como mínimo de 120 g de peso neto cada unha) ■ 1 polo enteiro (cun peso mínimo de 1,5 kg) ■ 2 kg de carne de agulla sen oso de tenreira ■ 1 kg de carne de porco ■ 250 g de queixo en liscos ■ 250 g de pavo cocido en liscos ■ 250 g de chourizo en liscos ■ 2 kg de peixe fresco (salmón ou pescada) ■ 3 latas de atún (como mínimo de 125 g de peso neto cada unha) ANEXO 2: BONO DE ALIMENTOS TIPO B ■ 12 l de leite ■ 12 iogures (a metade de sabores e a metade naturais) ■ 1 envase de margarina (como mínimo de 250 g) ■ 1 bote de cacao soluble en po (como mínimo de 750 g) ■ 1 paquetes de galletas (como mínimo de 800 g) ■ 1 paquete de cereais de millo para o almorzo (como mínimo de 350 g) ■ 1 kg de fariña ■ 1 kg de azucre ■ 1 l de aceite de oliva ■ 1 l de aceite de xirasol ■ 2 ducias de ovos ■ 1 kg de laranxas ■ 1 kg de mazás ■ 1 kg de plátanos ■ 1 lata de melocotón en caldo de azucre (como mínimo de 450 g de peso neto) ■ 1 lata de piña en toros (como mínimo de 450 g de peso neto) ■ 1 kg de cenorias ■ 1 kg de cebolas ■ 1 kg de tomates ■ 2 latas de tomate natural triturado (como mínimo de 750 g de peso neto) ■ 3 kg de patacas ■ 1 kg de garavanzos ■ 1 kg de fabas ■ 1 kg de lentellas ■ 1 kg de arroz ■ 1 kg de macarróns ■ 1 kg de espaguetes ■ 1 kg de fideos ■ 1 pack de 3 latas pequenas de chícharos (como mínimo de 120 g de peso neto cada unha) ■ 1 polo enteiro (cun peso mínimo de 1,5 kg) ■ 1 kg de carne de agulla sen oso de tenreira ■ 1 kg de carne de porco ■ 250 g de queixo en liscos ■ 250 g de pavo cocido en liscos ■ 250 g de chourizo en liscos ■ 1 kg de peixe fresco (salmón ou pescada) ■ 2 latas de atún (como mínimo de 125 g de peso neto cada unha) ANEXO 3: BONO LACTANTES ■ 2 paquetes de cueiros (cun mínimo de 70 cueiros cada un) ■ 3 botes de leite en po infantil (cun contido mínimo de 850 g cada un) ■ 3 paquetes de cereais infantís cun contido mínimo de 550 g cada un) (1) (1) Os cereais serán sen glute ou con glute dependendo da idade do bebé, nestes últimos tamén poderá haber variacións (de arroz, 8 cereais., segundo as necesidades de cada bebé e as indicacións do/a pediatra de cabeceira)” Oleiros, 8 de xuño do 2010. O ALCALDE Angel García Seoane